# Case: Sociale robotter

*”Etikken er meningsløs, hvis mennesket er en maskine. Etikken kræver, at det enkelte menneske betragtes som det uerstattelige, og at det menneskelige fællesskab er af en anden art end et teknisk system, kort sagt at given og modtagen er noget andet end funktion og manipulation.”*

*Peter Kemp, Det uerstattelige (1991)*

Sociale robotter er robotter, der kan interagere med mennesker, og som har en social funktion. Der er mange eksempler, fx robotten "Stevie" og robotsælen "Paro", som begge bruges i ældreplejen. Stevie kan interagere med ældre på plejehjem eller indlagte på hospitalet, fx ved at tale med dem, spille banko eller på andre måder underholde dem og lege med dem. Robotsælen Paro er også blevet brugt på plejehjem. Her har det bl.a. vist sig, at demente ældre får det bedre, når de interagerer med Paro. Robotsælen reagerer på berøring med bevægelser og lyde, og det giver de ældre mulighed for at kæle med den, berolige den, tale til den. Det har også vist sig, at Paro giver bedre muligheder for interaktion mellem de ældre og plejehjemspersonalet.



*Sælen "Paro" er en terapeutisk robot, der hjælper ældre med demens ved bl.a. at mindske deres angst, nervøsitet og aggressioner.*

*Häll, Peter / Tekniska Museet – CC BY 4.0*

Også på andre områder er vi begyndt at interagere socialt med robotter. I sexindustrien er man begyndt at producere sexrobotter – dukker udstyret med kunstig intelligens, kropsdele, der kan bevæge sig, kønsorganer, der reagerer på berøring osv. Deres kunstige intelligens muliggør samtale med deres 'partnere', og ved hjælp af sin kunstige intelligens kan en sexrobot lære sin 'partners' adfærdsmønstre og præferencer at kende og på den måde tilfredsstille hans eller hendes behov.



*Sexrobotten "Harmony 3.0". Dukken er produceret af den amerikanske virksomhed RealBotix, der også sælger app'en "Realbotix Harmony App" til mobilen.*

*Graham Walzer/New York Times/Ritzau Scanpix*

# Opgave

1. Beslut dig for, hvilken af de tre typer sociale robotter (Stevie, Paro og Harmony) du gerne vil undersøge nærmere.
2. Søg derefter efter mere information på nettet. – Hvad kan denne type sociale robot? Hvordan fungerer den? Hvilke behov opfylder den? Osv.
3. Overvej, hvilke filosofiske problemstillinger der knytter sig til denne type af sociale robotter.
4. Argumentér først *for* disse sociale robotter: Hvorfor er det godt, at vi har denne type sociale robotter?
5. Argumentér derefter imod: Er det problematisk, at vi har udviklet denne type af sociale robotter – og hvorfor? Husk at argumentere nuanceret.
6. Prøv at inddrage Peter Kemp-citatet ovenfor i jeres diskussion af de sociale robotter og de filosofiske problemstillinger, der knytter sig til dem. Hvilken betydning har det fx, at de sociale robotter kan betegnes som "tekniske systemer", og at deres handlinger derfor kan betragtes som "funktion og manipulation" snarere end "given og modtagen"?